DOI: 10.14457/tu.the.2024.156
title: การกำหนดความผิดอาญาและมาตรการป้องกันสำหรับกรณีการล่อลวงเพื่อประโยชน์ทางเพศจากเด็ก (child sexual grooming)

description: การล่อลวงเพื่อประโยชน์ทางเพศจากเด็กเป็นการกระทำขั้นตระเตรียมของการกระทำทางเพศต่อเด็ก ซึ่งเป็นกลวิธีสร้างความไว้วางใจโดยมีจุดมุ่งหมายเพื่อกระทำทางเพศต่อเด็ก ด้วยการสร้างความสัมพันธ์ อาศัยสถานะที่ได้รับความไว้วางใจ หรือการดำรงตำแหน่งที่มีความรับผิดชอบหรืออำนาจหน้าที่เกี่ยวข้องกับเด็ก ความสัมพันธ์หรือตำแหน่งดังกล่าวทำให้ผู้กระทำอยู่ในสถานะที่ได้รับความไว้วางและเป็นผู้ที่มีอำนาจหรืออิทธิพลเหนือเด็ก ซึ่งผู้กระทำสามารถแสวงหาผลประโยชน์จากความไว้วางใจและสถานะนั้นในการชักจูงโน้มน้าวให้เด็กเข้าร่วมกิจกรรมทางเพศหรือยอมให้กระทำทางเพศ หรือแยกเด็กออกจากบุคคลอื่นก่อนที่จะมีการกระทำทางเพศต่อเด็ก การกระทำทางเพศต่อเด็กภายหลังจากการล่อลวงเพื่อประโยชน์ทางเพศจากเด็กจึงเป็นการดำเนินการตามแผนการอย่างแยบยลและค่อยเป็นค่อยไป การล่อลวงเพื่อประโยชน์ทางเพศจากเด็กถูกนำมาใช้ในขั้นตระเตรียมการกระทำทางเพศต่อเด็กทุกรูปแบบ และนำไปสู่การกระทำทางเพศและการแสวงหาผลประโยชน์ทางเพศจากเด็กจำนวนมาก การกำหนดความผิดอาญาเกี่ยวกับการล่อลวงเพื่อประโยชน์ทางเพศจากเด็กเฉพาะเป็นมาตรการทางกฎหมายที่ถูกนำมาใช้เพื่อให้ความคุ้มครองเด็กจากการถูกล่อลวงเพื่อประโยชน์ทางเพศจากเด็ก และเพื่อป้องกันการกระทำทางเพศต่อเด็กภายหลังจากการล่อลวงเพื่อประโยชน์ทางเพศจากเด็ก โดยการกำหนดให้การติดต่อสื่อสารในขั้นล่อลวงเพื่อประโยชน์ทางเพศจากเด็กหรือ การดำเนินการเพื่อให้ได้พบเด็กในขั้นก่อนที่จะมีการกระทำทางเพศต่อเด็กเป็นความผิด และการบังคับใช้มาตรการทางกฎหมายอย่างอื่นเพื่อคุ้มครองเด็กในกรณีดังกล่าว เนื่องจากประเทศไทยไม่มีความผิดเกี่ยวกับการล่อลวงเพื่อประโยชน์ทางเพศจากเด็กไว้โดยเฉพาะ และลักษณะการกระทำทางเพศต่อเด็กภายหลังจากการล่อลวงเพื่อประโยชน์ทางเพศจากเด็กส่วนใหญ่เป็นการกระทำเพื่อสนองความใคร่ของผู้กระทำ การปรับใช้ความผิดฐานพาไปเพื่อการอนาจาร มาตรา 283 ทวิ แห่งประมวลกฎหมายอาญากับกรณีดังกล่าว โดยเฉพาะในกรณีที่ผู้กระทำความผิดสร้างความสัมพันธ์กับเด็กโดยตรง ซึ่งความสัมพันธ์ระหว่างผู้กระทำและเด็กทำให้การกระทำขั้นก่อนที่จะมีการกระทำทางเพศต่อเด็กมีความซับซ้อนและเกิดขึ้นหลากหลายรูปแบบ จึงไม่สามารถบังคับใช้กฎหมายเพื่อป้องกันการกระทำทางเพศต่อเด็กภายหลังจากการล่อลวงเพื่อประโยชน์ทางเพศจากเด็กได้ในทุกกรณี อีกทั้ง ในกรณีที่ผู้กระทำความผิดเป็นบุคคลที่มีความสัมพันธ์หรืออยู่ตำแหน่งอำนาจหน้าที่เกี่ยวข้องกับเด็กและกระทำทางเพศต่อเด็ก โดยอาศัยผลจากการล่อลวงเพื่อประโยชน์ทางเพศจากเด็ก ซึ่งเป็นการอาศัยโอกาสจากตำแหน่งหน้าที่หรือสถานะอีกทอดหนึ่งมักมีการกระทำความผิดซ้ำ ด้วยเหตุนี้ ผู้เขียนจึงเสนอให้มีการกำหนดมาตรการทางกฎหมายเพื่อให้ความคุ้มครองเด็กจากการถูกล่อลวงเพื่อประโยชน์ทางเพศจากเด็ก และเพื่อป้องกันการกระทำความผิดทางเพศต่อเด็กภายหลังจากการล่อลวงเพื่อประโยชน์ทางเพศจากเด็ก จำนวน 3 มาตรา ดังนี้ 1) มาตรการป้องกันความเสี่ยงภัยทางเพศซึ่งเป็นคำสั่งคุ้มครองสวัสดิภาพของเด็ก โดยกำหนดให้การล่อลวงเพื่อประโยชน์ทางเพศจากเด็กเป็นการกระทำที่ก่อให้เกิดความเสี่ยงทางเพศต่อเด็ก เพื่อให้ความคุ้มครองเด็กที่ถูกล่อลวงเพื่อประโยชน์ในเชิงทางเพศจากเด็ก 2) บัญญัติความผิดเกี่ยวกับการกระทำก่อนที่จะมีการกระทำทางเพศต่อเด็กเพิ่มเติม ในความผิดฐานพบเด็กภายหลังจากการล่อลวงเพื่อประโยชน์ทางเพศจากเด็ก เพื่อป้องกันและยับยั้งการกระทำความผิดทางเพศต่อเด็กภายหลังจากการล่อลวงเพื่อประโยชน์ทางเพศจากเด็ก 3) มาตรการป้องกันการกระทำทางเพศต่อเด็ก โดยอาศัยการล่อลวงเพื่อประโยชน์ทางเพศจากเด็กซ้ำ โดยกำหนดเป็นมาตราการเชิงลงโทษ สำหรับการกระทำความผิดตามลักษณะ ม.285 โดยเป็นการกระทำความผิดทางเพศต่อเด็กที่มีการล่อลวงเพื่อประโยชน์ทางเพศจากเด็ก และอาศัยโอกาสจากการประกอบอาชีพหรือวิชาชีพในการกระทำความผิด